14. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ ΚΑΙ ΠΡΟΓΡΑΜΜΑΤΙΣΜΟΥ ΚΑΙ ΕΜΠΟΡ. ΝΑΥΤΙΛΙΑΣ. Αριθ. 50141/5/75 της 8/31 Δεκ. 1975 (ΦΕΚ Β' 1524) Περί υποχρεώσεων τινων των δυνάμει των Α.Ν. 89/1967 και 378/1968 εγκατεστημένων εν Ελλάδι αλλοδαπών Ναυτιλιακών Επιχειρήσεων. Έχοντες υπ' όψη: α)Τας διατάξεις του Α.Ν. 89/67 "περί εγκαταστάσεως εν Ελλάδι αλλοδαπών εμποροβιομηχανικών εταιρειών" (Φ.Ε.Κ. 102 Α'/1967) ως αύται συνεπληρώθησαν δια του Α.Ν. 378/68 "περί συμπληρώσεως του Α.Ν. 89/67 κλπ." (Φ.Ε.Κ. 62 Α' 1968). β)Τας διατάξεις των άρθρ. 25 και 26 του Νόμ. 27/75 "περί φορολογίας πλοίων, επιβολής εισφοράς προς ανάπτυξιν της Εμπορικής Ναυτιλίας, εγκαταστάσεως αλλοδαπών ναυτιλιακών επιχειρήσεων και ρυθμίσεις συναφών θεμάτων" (Φ.Ε.Κ. 27 Α'/75). γ)Τας διατάξεις του Ν.Δ. 175/73 "περί Υπουργικού Συμβουλίου και Υπουργείων", αποφασίζομεν: Άρθρ.1.-1.Αι υπό των εγκατεστημένων εν Ελλάδι βάσει των Α.Ν. 89/1967 (ανωτ. αριθ. 9) και 378/1968 (ανωτ. αριθ. 11) αλλοδαπών Ναυτιλιακών επιχειρήσεων και των προς ταύταις εξομοιωθεισών Ελληνικών τοιούτων κατατεθείσαι εις Υπουργείον Συντονισμού-Προγραμματισμού προσωπικαί εγγυητικαί επιστολαί υπέρ του προσωπικού αυτών, δέον όπως εντός διμήνου από της ισχύος της παρούσης αντικατασταθούν δια τραπεζικών εγγυητικών επιστολών ανεγνωρισμένων τραπεζών εσωτερικού ή εξωτερικού ποσού 5.000 δολλαρίων Η.Π.Α. ή τους εις δραχμάς ισοτίμου του ποσού τούτου. 2.Η ανωτέρω εγγύησις θα καταπίπτη υπέρ του Ελληνικού Δημοσίου εις περίπτωσιν παραβάσεως υπό της εγκατεστημένης επιχειρήσεως ή του προσωπικού αυτής, των διατάξεων των Α.Ν. 89/1967 και 378/1968, ως και των όρων της οικείας εγκριτικής αποφάσεως εγκαταστάσεως. Άρθρ.2.-1.Αι εγκατεστημέναι εν Ελλάδι βάσει των ως άνω νόμων επιχειρήσεις, δέον να καλύπτουν εξ ολοκλήρου τας πάσης φύσεως δαπάνας λειτουργίας και την μισθοδοσίαν του προσωπικού των εν Ελλάδι Γραφείων αυτών, δι' εισαγωγής συναλλάγματος ποσού τουλάχιστον 30.000 δολλαρίων Η.Π.Α. της τοιαύτης εισαγωγής πιστοποιουμένης υπό της Τραπέζης της Ελλάδος και εμφανιζομένης της σχετικής χρησιμοποιήσεως εις τα λογιστικά βιβλία της επιχειρήσεως. 2.Αι εν τη προηγουμένη παραγράφω επιχειρήσεις υποχρεούνται όπως εντός του μηνός Ιανουαρίου εκάστου έτους υποβάλλουν εις το Υπουργείον Εμπορικής Ναυτιλίας ομού μετά των λοιπών κεκανονισμένων δικαιολογητικών και υπεύθυνον δήλωσιν του Ν.Δ. 105/1969 του Διευθυντού ή του εν Ελλάδι εκπροσώπου αυτών, δι ης να δηλούται ποίαι ήσαν αι κατά το προηγούμενον έτος πάσης φύσεως δαπάναι λειτουργίας του εν Ελλάδι Γραφείου, περιλαμβανομένης και της μισθοδοσίας του προσωπικού των, ως και εάν αι δαπάναι αύται εκαλύφθησαν δια του εισαχθέντος συναλλάγματος. Άρθρ.3.-1.Αι περί ων η παρούσα αλλοδαπαί ναυτιλιακαί επιχειρήσεις υποχρεούνται όπως εν περιπτώσει διαλύσεως αυτών ή καταργήσεως του εν Ελλάδι Γραφείου των, τακτοποιούν εντός μηνός απάσας τας έναντι του Δημοσίου υποχρεώσεις των. 2.Η παρά τω Υπουργείω Συντονισμού και Προγραμματισμού κατατεθείσα τραπεζική εγγυητική επιστολή επιστρέφεται εις την επιχείρησιν μόνον επί τη υποβολή βεβαιώσεως των αρμοδίων Τελωνειακών Αρχών περί τακτοποιήσεως των επί δασμολογική απαλλαγή κλπ. παραληφθέντων ειδών και αυτοκινήτων. Άρθρ.4.-Η ισχύς της παρούσης άρχεται από της 1ης Ιαν. 1976. Η παρούσα δημοσιευθήτω δια της Εφημερίδος της Κυβερνήσεως. 